Document ID: 31997R2467

Komisijos reglamentas (EB) Nr. 2467/97
1997 m. gruodžio 11 d.
nustatantis išsamias Tarybos reglamento (EB) Nr. 2200/97 dėl Bendrijos obuolių, kriaušių, persikų ir nektarinų produkcijos pagerinimo taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. spalio 30 d. Tarybos reglamentą (EB) Nr. 2200/97 dėl Bendrijos obuolių, kriaušių, persikų ir nektarinų produkcijos pagerinimo [1], ypač į jo 6 straipsnį,
kadangi siekiant įgyvendinti Reglamento (EB) Nr. 2200/97 tikslus turėtų būti nustatytos šiame reglamente numatytos išmokos už obelų, kriaušių, persikų ir nektarinų medžių išrovimą, toliau - "išrovimo išmokos", suteikimo sąlygos; kadangi tam reikėtų nustatyti rovimo plotus, rautinus vaismedžius ir išrovimo išmokos dydį;
kadangi siekiant užtikrinti šio projekto veiksmingumą ir sudaryti galimybę įvertinti jo įgyvendinimo rezultatus labai svarbu, kad paraiškoje minimai išmokai gauti būtų nurodyta išsami informacija, kuri būtų nuolatos tikrinama; kadangi pareiškėjui turėtų būti nustatyti įpareigojimai savo ūkyje atsodinti išrautas obelis, kriaušių, persikų ir nektarinų medžius; kadangi reikėtų nustatyti, kokią informaciją valstybės narės turėtų pateikti Komisijai po išrovimo; kadangi pateikiama informacija turėtų būti suskirstyta pagal veisles ir gamybos plotus taip, kaip nustatyta 1976 m. gruodžio 22 d. Komisijos sprendimo 77/144/EEB, nustatančio tipinį kodeksą bei taisykles, reguliuojančias kai kurių vaismedžių rūšių tyrimų duomenų perrašymą į automatizuotai nuskaitomą formą, bei nustatantis šių tyrimų gamybos plotų ribas [2], II ir III prieduose su paskutiniais pakeitimais, padarytais Sprendimu 96/689/EB [3];
kadangi remiantis Reglamento (EB) Nr. 2200/97 1 straipsnio 2 dalimi turėtų būti nustatytos sąlygos, kuriomis Komisija galėtų keisti tame straipsnyje nurodytą paskirstymą pagal valstybes nares, ir sąlygos, kuriomis valstybės narės nustatytų plotus, už kurių išrovimą galėtų būti skiriama išmoka;
kadangi siekiant išvengti išrautų plotų atsodinimo rizikos turėtų būti numatyta, kad šie plotai gali tapti netinkamais tokiai paskirčiai;
kadangi prieš išmokant išmoką reikėtų nustatyti, ar minimi vaismedžiai yra tikrai iškirsti;
kadangi turėtų būti nustatytos visos būtinos nuostatos, užtikrinančios, kad išrovimo išmokos gavėjai laikysis jiems skirtų įpareigojimų;
kadangi perskaičiavimo kursas yra nustatomas sausio 1 d. tų metų, kuriais remiantis Komisijos reglamento (EEB) Nr. 1068/93 [4] 11 straipsnio 2 dalimi su paskutiniais pakeitimais, padarytais Reglamentu (EB) Nr. 1482/96 [5], buvo priimtas sprendimas mokėti pagalbą;
kadangi šiame reglamente numatytos priemonės atitinka Vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Reglamentas (EB) Nr. 2200/97 taikomas tik sveikoms obelims, sveikiems kriaušių, persikų ir nektarinų medžiams, duodantiems įprastą obuolių, kriaušių, persikų ir nektarinų derlių, bet netaikomas obelims bei kriaušių medžiams, iš kurių vaisių gaminami atitinkami sidrai.
2. Turi būti išrauti visi sklype augantys vaismedžiai arba tais atvejais, kai laikomasi Reglamento (EB) Nr. 2200/97 2 straipsnio 1 dalies a punkto nuostatos, išraunami visi vieno sklypo tam tikros dalies vaismedžiai.
2 straipsnis
1. Kalbant apie 1 straipsnio 1 dalyje nurodytus produktus, išrovimo išmoka yra 5000 ekiu už hektarą, kai išraunami visi sklypo medžiai, kitais atvejais - 4000 ekiu už hektarą.
2. Taikant šio straipsnio 1 dalį, vaismedžių sodas - tai sodas, kurį pareiškėjas prižiūri 1997 m. spalio 30 d.
3 straipsnis
1. Paraiškos išrovimo išmokai gauti valstybių narių kompetentingoms institucijoms paduodamos prieš medžių rovimą ir ne vėliau kaip 1998 m. vasario 15 d. Valstybės narės gali nustatyti ankstesnį paraiškų pateikimo terminą. Paraiškose nurodoma ši informacija:
a) pareiškėjo pavardė ir adresas;
b) ūkio pavadinimas, jei ūkis jį turi, ir adresas;
c) bendras visų obelimis, kriaušių, persikų ir (arba) nektarinų vaismedžiais apsodintų sklypų plotas, suskirstytas pagal veisles, ir iš žemės registro gauta administracinio pobūdžio informacija ir (arba) vaizdinė informacija, būtina norint nustatyti sklypo arba apsodinto ploto tapatybę bei vietą;
d) 1 straipsnio 1 dalyje nurodytų medžių, augančių kiekviename sklype, kuriame vyks rovimo darbai, už kuriuos prašoma išmokos, bendras skaičius pagal veisles ir apsodintas plotas pagal veisles;
e) prireikus iš žemės registro gauta administracinio pobūdžio informacija ir (arba) vaizdinė informacija, būtina norint nustatyti sklypų, kuriuose medžiai išrauti pagal Tarybos reglamentą (EEB) Nr. 1200/90 dėl obelų [6] arba Tarybos reglamentą (EB) Nr. 2505/95 dėl persikų ir nektarinų medžių [7].
2. Su paraiškomis pateikiama:
a) raštiškas pareiškėjo įsipareigojimas 15 metų nesodinti obelų (išskyrus tas, iš kurių vaisių gaminamas obuolių sidras), kriaušių medžių (iš kurių vaisių gaminamas kriaušių sidras), persikų ir (arba) nektarinų medžių tuose savo ūkio sklypuose, kuriuose minėti medžiai jau buvo išrauti, ir nedidinti kitų obelimis (išskyrus tas, iš kurių vaisių gaminamas obuolių sidras), kriaušių medžiais (iš kurių vaisių gaminamas kriaušių sidras), persikų ir (arba) nektarinų medžiais apsodintų savo ūkio plotų;
b) nacionaliniuose teisės aktuose nustatytomis sąlygomis obelimis, kriaušių, persikų ir (arba) nektarinų medžiais apsodintų plotų savininko raštiškas pritarimas medžių išrovimui.
4 straipsnis
1. Kompetentinga institucija, gavusi prašymą skirti išrovimo išmoką, vietoje patikrina jame nurodytą informaciją. Ji įrašo 3 straipsnyje paminėtą įsipareigojimą. Prireikus ji patvirtina, kad paraiška atitinka Reglamentą (EB) Nr. 2200/97, šį reglamentą ir nuostatas, kurias atitinkama valstybė narė patvirtino remdamasi Reglamento (EB) Nr. 2200/97 1 straipsnio 3 ir 4 dalimis.
2. Valstybės narės ne vėliau kaip iki 1998 m. kovo 31 d. išsiunčia Komisijai paraiškų, kurios pagal šio straipsnio 1 dalį laikomos priimtinomis, sąrašą. Jame nurodomas visas pagal veisles suskirstytas plotas, už kurio išrovimą prašoma išmokos.
3. Komisija, remdamasi šio straipsnio 2 dalyje minimais sąrašais ir laikydamasi Reglamento (EB) Nr. 2200/97 1 straipsnio 2 dalies antroje pastraipoje nurodytų sąlygų, jei būtina, pakeičia to reglamento 1 straipsnio 2 dalies pirmoje pastraipoje pateiktą paskirstymą.
5 straipsnis
1. Jei kompetentinga institucija nustato, kad visose paraiškose, kurios yra laikomos priimtinomis pagal 4 straipsnio 1 dalį, pagal produktų grupes nurodytas plotas yra lygus numatytam Reglamento (EB) Nr. 2200/97 1 straipsnio 2 dalyje arba yra už jį mažesnis, pareiškėjams nedelsiant praneša apie paraiškos priėmimą.
2. Jei kompetentinga institucija nustato, kad visose paraiškose, kurios yra laikomos priimtinomis pagal 4 straipsnio 1 dalį, pagal produktų grupes nurodytas plotas yra didesnis už numatytą Reglamento (EB) Nr. 2200/97 1 straipsnio 2 dalyje, jei būtina, pakeistą remiantis šio reglamento 4 straipsnio 3 dalimi, valstybė narė, remdamasi kriterijais, kuriuos ji apibrėžia laikydamasi Reglamento (EB) Nr. 2200/97 1 straipsnio 3 dalies nuostatų, vienu arba keliais sprendimais nustato plotus, už kurių išrovimą gali būti skirta išmoka, ir apie juos nedelsdama praneša pareiškėjams.
6 straipsnis
1. Rovimo darbai atliekami per du mėnesius nuo 5 straipsnyje minėto pranešimo ir ne vėliau kaip 1998 m. birželio 30 d.
2. Išrauti medžiai laikomi netinkančiais atsodinti.
3. Atitinkamas asmuo raštu praneša kompetentingai institucijai datą, kada turi vykti minėti darbai. Nuo šios datos nepraėjus daugiau kaip trims mėnesiams, institucija, atlikdama sklypų patikrinimus vietoje, nustato, kad vaismedžiai buvo išrauti laikantis šio reglamento, ir patvirtina, kada tai buvo atlikta.
4. Išrovimo išmoka išmokama ne ilgiau kaip per keturis mėnesius nuo šio straipsnio 3 dalyje minimų faktų nustatymo.
7 straipsnis
1. Valstybės narės, atlikdamos periodiškus patikrinimus vietoje, t. y. kiekvieną ūkį tikrindamos ne rečiau kaip kas penkerius metus, įsitikina, ar yra įvykdytas 3 straipsnio 2 dalyje nurodytas įsipareigojimas.
2. Valstybės narės perduoda Komisijai šio straipsnio 1 dalyje minimų patikrinimų rezultatus.
3. Jei valstybės narės nustato, kad 3 straipsnio 2 dalyje nurodytas įsipareigojimas neįvykdytas:
- jos imasi priemonių susigrąžinti už išrovimą išmokėtą išmoką ir palūkanas, apskaičiuotas atsižvelgiant į išmokėjimo ir susigrąžinimo laiką,
ir
- jos reikalauja, kad pažeidėjas sumokėtų sumą, lygią išmokai.
Šio straipsnio 1 pastraipoje minėtų palūkanų norma yra ta, kurią savo sandoriams ekiu, paskelbtiems Europos Bendrijų oficialiajame leidinyje, C serijoje, taiko Europos valiutų institutas ir kuri galioja neteisėto išmokėjimo dieną ir padidinta trimis procentiniais punktais.
4. Grąžintos sumos ir palūkanos mokamos kompetentingai mokėjimų agentūrai ir išskaičiuojamos iš Europos žemės ūkio orientavimo ir garantijų fondo finansuojamų lėšų.
8 straipsnis
1. Valstybės narės ne vėliau kaip 1998 m. lapkričio 30 d. praneša Komisijai apie:
a) plotus, nurodytus paraiškose gauti išrovimo išmoką;
b) plotus, nurodytus pagal 5 straipsnio nuostatas priimtose paraiškose išmokai gauti,
ir
c) faktiškai išrautus plotus, už kurių išrovimą išmoka jau sumokėta,
suskirstytus pagal juose auginamas rūšis, veisles ir gamybos plotus.
2. Valstybės narės ne vėliau kaip 1998 m. lapkričio 30 d. apie kiekvieną gamybos plotą, kurio atžvilgiu jau sumokėta išrovimo išmoka, praneša Komisijai:
a) apytiksliai įvertintą obelimis, kriaušių, persikų ir (arba) nektarinų medžiais apsodintą plotą;
b) paskutiniųjų penkerių rinkos metų gamybą ir jos nutraukimą;
c) visų faktiškai išrautų plotų, už kuriuos sumokėta išrovimo išmoka, vidutinį derlių arba gamybą,
suskirstytus pagal rūšis.
3. Taikant šio straipsnio 1 ir 2 dalis:
a) veislėmis ir gamybos plotais vadinami tie, kurie yra nustatyti Sprendimo 77/144/EEB II ir III prieduose;
b) "paskutinieji penkeri rinkos metai" - tai obuoliams bei kriaušėms - 1992-1993, 1996-1997 rinkos metai ir persikams bei nektarinams - 1993-1997 rinkos metai.
9 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. gruodžio 11 d.

Labels: 7
17
6